# Oppgave 1: Hva er etikk og moral, og hva mener vi med begrepet etisk refleksjon?

I dagligtalen blir etikk og moral ofte brukt om hverandre, men hva er egentlig etikk og moral og er det egentlig forskjell på de to, eller er det bare to forskjellige ord med samme betydning? Olsen og Syse skriver at ordet etikk opprinnelig stammer fra det greske ordet *ethikos* som kan oversettes til «det som har med sedelighet, god karakter, gode vaner og dannelse å gjøre.» (Olsen & Syse, 2020, s.19). Den samme kilden forteller meg også at ordet moral i sin betydning omhandler mye av det samme som ordet etikk, men stammer fra latin. Det som skyller disse to begrepene fra hverandre er hvordan de blir brukt i hverdagen. Vi kan si at etikken på en måte er teorien der moralen er praksis.

For å prøve og forklare dette med et eksempel, kan vi vel alle være enige om at det å stjele er galt. Ifølge straffeloven §321 omhandler tyveri noe én tar fra en annen uten deres samtykke og kan straffes med en bot eller fengsel på inntil to år (Straffeloven, 2009, §321). Her vil moralen være at vi vanligvis ikke stjeler fordi vi rett og slett vet at det er ulovlig og galt, hvem har vel lyst til å betale bøter eller i verste fall havne i fengsel? Etikken på den andre siden vil kunne fortelle oss hvorfor det er galt. Den kan for eksempel få oss til å innse hvor urettferdig det vil være om en person har jobbet hard med eller for noe for så å miste det til oss som ikke har lagt ned noe innsats utenom den energien det tok å stjele det.

En annen utfordring kan oppstå når vi stiller oss spørsmålet om det alltid er galt å stjele? Hva om en stjeler et brød for å brødfø sin sultende familie? Et Slikt spørsmål finnes det egentlig ikke et fasitsvar på, men etikken kan hjelpe oss med å begrunne våre handlinger i slike situasjoner. Det er dette vi kan se på som etisk refleksjon.

Etikken kan i tillegg til lover og regler bli styrt av andre faktorer som kultur, tradisjon, livssyn og ikke minst mennesket i seg selv, dets oppdragelse og motivasjon. Det er ingen i Norge, håper i alle fall jeg, som spiser hunder. Dette er vel en del av vår kultur, vi ser på hunder som kjæledyr, bestevenn, baby osv. I kina derimot, er det helt vanlig, de har til og med en tidagers festival som omhandler nettopp det å spise hunder. Vil det da si at Kinesere handler uetisk når de spiser hunder som i Norge blir sett på som kjæledyr? Vil det også si at kinesisk kultur er uetisk? Hva med nordmenn som spiser biff og andre storfe produkter? Kyr blir jo sett på som hellige i hinduismen. Hvorfor vil det bli sett på som uetisk å spise hunder, men det å spise kyr er ok? Bare så det er klart, så mener jeg at hundefestivalen i Kina er helt forkastelig med tanke på måten disse hundene blir oppbevart, behandlet og drept på, samt at jeg ser på hunder som kjæledyr. Men jeg spiser jo biff.

Slike tilfeller som nevnt ovenfor kan ofte være vanskelige å tolke rett med tanke på hva som er etisk riktig. Det finnes nok ikke et korrekt svar og svarene vil nok være forskjellig, avhengig av hvem vi spør, men det finnes også teorier som kan gjøre det enklere for oss og bryte ned slike etiske dilemmaer. Disse blir kalt for etiske teorier og består av blant andre Pliktetikk, Konsekvensetikk, dygdsetikk og diskursetikk.

Pliktetikken setter fokus først og fremst på hva som er rett og galt å gjøre samt intensjonen bak handlingen, og ikke konsekvensen bak selve handlingen. Immanuel Kant blir ofte sett på som en pliktetikker og mente at regler skal gjelde likt for alle (Olsen & Syse, 2020, s.84). Her skal altså noen regler følges av alle uansett hva, rett og slett fordi de er etisk riktig som for eksempel det å ikke drepe et annet menneske. Pliktetikken er samtidig ofte koblet opp mot lovverket, altså er det noen regler som er blitt bestemt av høyere makter og samtlige skal adlyde disse. Sett tilbake til eksempelet om det å spise hund i Norge, så er det faktisk ulovlig å konsumere eller omsette hundekjøtt i Norge (Dokument nr. 15:666(2018-2019), s.1).

Konsekvensetikk kan også omtales som utilitarisme (nytte) og her ser vi på hvor mye nytte og for hvor mange personer en handling vil kunne føre til. Her er det altså viktig at konsekvensen av handlingen medfører med seg mest mulig nytte for flest mulig folk (Olsen & Syse, 2020, s.86). Her er det dog viktig å påpeke at en handling kan føre til negative konsekvenser for noen, men så lenge den fører til positive konsekvenser for flest, vil det under konsekvensetikk kunne bli sett på som en god handling. Satt veldig på spissen kan det å drepe Putin bli sett på som nyttig da dette kan redde Ukraina fra krig?

Dygdsetikk handler ikke bare om etiske handlinger vi mennesker utfører, men heller hvordan vi som mennesker er, altså våre kvaliteter og karaktertrekk. Med andre hva som gjør oss til gode mennesker som handler etisk riktig. I boka fra Olsen og Syse er det nevnt flere kvaliteter og karaktertrekk som kan gjøre oss til gode mennesker, som blant annet moderasjon, ærlighet, lojalitet og rettferdighet (Olsen & Syse, 2020, s.89). Samtidig er det viktig å huske på at disse kvalitetene i seg selv ikke gjør oss gode, det blir heller det å vite når, hvor og hvordan disse kvalitetene skal brukes og da gjerne i kombinasjon med hverandre, for å handle etisk rett. Et fint eksempel på dette er igjen hentet fra boka der ifølge Aristoteles kan våre virkelige dygder sees på som middelveier mellom gale ytterpunkter som at det å være gavmild er den gylne middelvei mellom gjerrighet og sløseri (Olsen & Syse, 2020, s.89).

Diskursetikk kan ifølge Olsen og Syse spores helt tilbake til Sokrates som mente at etikk best utøves gjennom dialog eller samtale (Olsen & Syse, 2020, s. 90). Hovedpunktet i diskursetikk handler altså om viktigheten av samtale heller en selve handlingen. Dette vil si at folk skal kunne diskutere for å felles komme til de mest etisk riktige normer og regler.

Ved hjelp av disse fire teoriene kan vi bruke etisk refleksjon på å prøve og finne ut av om en handling er etisk riktig. Som sett gjennom den oppgaven, så finnes det ikke fasitsvar i etikken. Man kan gjøre en handling man tror er etisk rett, men så kan den krenke noen med annen kultur og bakgrunn. Kanskje det bare er sånn verden er ment å være? «Etikk er viktig, men timingen er ikke god»(Olsen & Syse, 2020, s.185).

# Litteraturliste

* Olsen, J.B. & Syse, H. (2020). *Næringslivsetikk og samfunnsansvar*(2.utg.). Fagbokforlaget.
* Straffeloven. (2009). *Lov om straff*(LOV-2005-05-20-28). Lovdata. <https://lovdata.no/dokument/NL/lov/2005-05-20-28/KAPITTEL_2-12#%C2%A7321>
* Dokument nr. 15:666 (2018-2019). *Skriftlig spørsmål fra Ulf Isak Leirstein (FrP) til landbruks- og matminister.* Landbruks- og matdepartement.

<https://www.stortinget.no/no/Saker-og-publikasjoner/Sporsmal/Skriftlige-sporsmal-og-svar/Skriftlig-sporsmal/?qid=74546>