**Oppgave 1: En bærekraftig utvikling skal ifølge FNs bærekraftsmål imøtekomme dagens behov uten å ødelegge mulighetene for at kommende generasjoner skal få dekket sine behov. Hva vil en god utdanning kunne bety i denne sammenheng hvis vi kobler det spesielt til ideen om etisk refleksjon?**

**Pensum:** FNs bærekraftsmål nr. 4: God utdanning: <https://www.fn.no/Om-FN/FNs-baerekraftsmaal>

**Hva må kandidaten vise?**

Kandidaten må vise evne til å reflektere over FNs bærekraftsmål for god utdanning, og kunne gi en god presentasjon av dette bærekraftsmålet i en sammenheng som viser at kandidaten har lest pensum / fulgt kurset, og forstår hvordan og hvorfor vi har trukket frem dette bærekraftsmålet spesielt.

En slik refleksjon kan gå på: (1) behovet for utdanning generelt, (2) evnen til å forstå etiske problemstillinger og samfunnsansvar i den forbindelse, slik dette er definert i pensumbøkene til Bue Olsen og Syse (2020) og Vetlesen (2007), og (3) evnen til å problematisere disse etiske problemstillingene, og konkret vise hvordan utdanning er en form for bærekraftig karakteristikk i seg selv, både for den enkelte og samfunnet.

Gode kandidater ser slike refleksjoner også i et bredere teoretisk perspektiv, og med utgangspunkt i de fire etiske hovedretningene vi behandler i dette kurset – dydsetikk, pliktetikk, konsekvensetikk og diskursetikk – evner de å diskutere utdanning som et generelt og spesielt behov i denne sammenheng.

(NB! Om kandidater bruker andre betegnelser på disse etiske retningene, og / eller trekker inn andre etiske betraktninger / teorier, skal ikke dette trekke ned karakteren, men tvert imot gi mulighet for å settes opp dersom det er godt argumentert).

Ekstra gode kandidater problematiserer også spørsmål knyttet til økt utdanning, for eksempel gjennom «brain drain»-prosesser og / eller økt splittelse og polarisering i samfunnet mellom de som har og ikke har utdanning. Eller andre former for refleksjon og motforestillinger rundt dette bærekraftsmålet spesielt, og den sterke fokuseringen på ideen om universalitet i FNs bærekraftsmål generelt i denne sammenheng