**Oppgave 2: Hvor langt mener du private bedrifters samfunnsansvar strekker seg utover det å**

**skaffe overskudd til eierne, sørge for anstendige arbeidsplasser og å bidra til et samfunns**

**økonomiske vekst?**

**Pensum:** FNs bærekraftsmål nr. 8 (<https://www.fn.no/Om-FN/FNs-baerekraftsmaal> ):

Anstendig arbeid og økonomisk vekst ligger til grunn for de problemstillingene som tas opp i

denne sammenheng, men også som pensumgrunnlag for empiriske diskusjoner fra kandidatenes

side ut fra de mer grunnleggende teoretiske tilnærmingene som tas opp i pensumboken til Bue

Olsen og Syse (2020), kap. 2, 5-7, og kanskje også empiriske eksempler fra kapittel 3.

**Hva må kandidaten vise?**

Evne til å reflektere over FNs bærekraftsmål for anstendig arbeid og økonomisk vekst fra et

etisk og moralsk perspektiv. Det forutsettes at kandidatene kjenner til hovedprinsippene i FNs

bærekraftsmål nr. 8.

Fokus bør i henhold til det konkrete oppgavespørsmålet være på bedriftenes samfunnsansvar,

slik dette diskuteres i Bue Olsen og Syse (2020), kapittel 2, og ideer og tiltak som går utover

de grunnleggende ansvarsområdene for bedrifter, slik disse diskuteres i kapittel 5. Det vil si at

kandidatene må vise at de kan noe om hva bedrifters samfunnsansvar er og kan være (kapittel

2), og hvordan og hvorfor dette eventuelt skal tas med i betraktning når bedrifter utvikler sine

strategier for drift (kapittel 5).

Kandidaten forventes å ha kjennskap til teorien/prinsippet om den tredelte bunnlinjen, og til en

viss grad praksis med hensyn til dette, med spesiell vekt på den sosiale delen av de overordnete

bærekraftsmålenes prinsipper. Det samme gjelder Carroll-pyramiden, som diskuteres på side

100 i pensumboken til Bue Olsen og Syse (2020). For å få bestått trenger likevel ikke

kandidatene nødvendigvis å konkret vise til disse, men må kunne bruke noen av de

tilnærmingene til spørsmålet som tas opp spesielt i kapittel 2 og 5 i pensumboken.

Gode kandidater klarer også å sette dette bærekraftsmålet inn i en større sammenheng, og

diskutere hvordan det henger sammen med noen av de øvrige målene, for eksempel det om

likestilling mellom kjønnene, som også har vært en del av vårt pensum.

Meget gode kandidater diskuterer i tillegg de mer grunnleggende etiske og moralske

prinsippene som utfordrer bedriftenes prinsipp om profitt, og våre ønsker og interesser som

kunder og konsumenter av varer og tjenester. Her kommer for eksempel kapittel 1, 4 og 7 i Bue

Olsen og Syse (2020) inn som relevant bakgrunn, og Vetlesen (2007). Ekstra poeng bør gis til

kandidater som går ut over det forelagte pensum og kommer med egne ideer og innfallsvinkler

på problemstillingen