**Oppgave 3: I pensumboken skriver Bue Olsen og Syse at vi ofte har «flere grunner på én**

**gang for å handle slik vi mener er etisk riktig»? Diskuter dette utsagnet i relasjon til ideen om**

**at FNs bærekraftsmål er tenkt å skulle ha en allmenn gyldighet.**

**Pensum:**

Bue Olsen og Syse (2020), kapittel 1 og 2.

**Hva må kandidaten vise?**

Evne til å bli kjent med noen grunnleggende begreper og teorier som ofte knyttes til det vi kan

kalle etiske refleksjoner, og hvilken relevans disse har for private bedrifter og næringslivet.

Dette er kanskje den mest åpne og overordnete oppgaven som gis i år, gitt at den går på de mest

grunnleggende sidene ved kurset, slik disse primært diskuteres i Bue Olsen og Syse (2020),

kapittel 1 og 2.

Det forventes derfor at kandidatene kan si noe grunnleggende om hva etikk er og hva etiske

handlinger er, primært med utgangspunkt i hvordan pensumboken diskuterer (1) om etikk bare

er smak og behag, (2) om hva som motiverer etisk handling og (3) hvordan vi kan ha flere

grunner til å tenke og handle som vi gjør. Alt dette dekkes i kapittel 1, og er koblet til

oppgavetekstens første del.

Andre del av oppgaveteksten åpner opp for en større grad av refleksjon rundt hvorfor det kan

finnes flere grunner for etisk refleksjon og handling. Her bør kandidatene kunne hente

argumenter fra kapittel 2, hvor ansvarsbegrepet diskuteres med utgangspunkt i (1) hvordan dette

kan forstås smalt og bredt, (2) direkte og indirekte, og (3) slik sett gi kandidaten en rekke

åpninger for å kunne diskutere forskjellige måter å se etiske handlinger på fra ulike ståsteder;

for eksempel (A) individ, bedrift eller sivilt samfunn, og (B) innenfra en bedrift/organisasjon

eller utenfra/overfor en bedrift/organisasjon, for eksempel som medlem av en interessegruppe

eller organisasjon i sivilsamfunnet.

Gode kandidater vil her kunne koble sine argumenter og vurderinger rundt dette til de

grunnleggende etiske teoriene som presenteres i kapittel 4, og peke på mulige etiske dilemmaer

(punkt 4.11) som kan oppstå når etisk refleksjon foregår fra forskjellige ståsteder (eksempelvis

individuelt, bedriftsmessig eller i en interesseorganisasjon, eller fra et shareholder versus

stakeholder ståsted).

Meget gode kandidater setter også slike mer teoretiske diskusjoner inn i et overordnet

perspektiv med noen grunnleggende filosofiske betraktninger fra Vetlesens (2007) bok om hva

etikk egentlig er. Dette trenger ikke å ha utgangspunkt i Vetlesen, men diskusjonene og

refleksjonene bør være på et mer grunnleggende filosofisk nivå for at kandidaten skal oppnå

toppkarakter.