Individuelt refleksjonsnotat

I forhold til denne oppgaven føler jeg at vi var godt effektive. Da vi fikk presentert oppgaven, ble vi fort enige om at alle burde komme opp med minst 2 temaer vi selv syntes virket interessante. Vi opprettet et felles dokument der alle skulle komme med sine forslag. Vi fikk noen dager på oss og avtalte så et gruppemøte der vi skulle si litt om hver av våre temaer. Til slutt lagde vi en avstemning der vi skulle velge de temaene vi syntes virket mest interessante og landet da på tema «åpen kildekode».

Når temaet var avklart, var neste steget å finne ut hva vi skulle, samt ikke skulle ta med i presentasjonen. Åpen kildekode er et stort tema med mange mulige vinklinger, men vi ble også her fort enige om hva vi ville lære mer om og presentere for resten av klassen. De andre medlemmene i gruppen hadde både litt kunnskap om og erfaring med temaet fra før. De valgte derfor å snakke om de undertemaene de selv syntes var interessante.

Jeg personlig hadde lite til ingen kunnskap om hva åpen kildekode var og valgte derfor å være ansvarlig for selve innføringen til temaet. Jeg ble positivt overrasket over hvor mye «teori» og definisjoner det finnes om åpen kildekode på nettet. Jeg føler at jeg fort kom inni hva åpen kildekode er og hvordan det kan brukes/ misbrukes. Jeg syntes også det var litt utfordrende å begrense hvor mye jeg skulle si, da det også var begrenset med tid under selve fremføringen. Alt i alt føler jeg at innledningen til temaet var passe lang, samt dekket det grunnleggende innafor temaet.

Neste steget var da å sette opp noen frister, både for første tekstutgaven skulle være ferdig, samt når selve «manuset» og en eventuell PowerPoint (i vårt tilfelle Prezi) skulle være ferdig. Hvis jeg husker riktig, ble alle frister overholdt av alle medlemmene. Vi har hatt flere gruppemøter der vi har gått gjennom både teksten og Prezi-presentasjonen i plenum. I tillegg til finpuss fikk vi også tid til å lese gjennom presentasjonen både i riktig rekkefølge og av riktig person.

For videre gruppearbeid vil jeg personlig ta opp det faktum at jeg gjerne vil gå gjennom presentasjonen flere ganger. Jeg føler vi var godt forberedt, og alle hadde presentert sin del av oppgaven på en god måte. Samtidig må jeg øve mer på å holde presentasjoner foran andre folk og tror da det kan være lurt å begynne med det innad i gruppa. Utenom det er jeg veldig fornøyd, både med dynamikken i gruppa og ikke minst innsatsen til alle medlemmene.